CELEX: 32021R0558
Language: sl
Date: 2021-03-31 00:00:00
Title: Uredba (EU) 2021/558 Evropskega parlamenta in Sveta z dne 31. marca 2021 o spremembi Uredbe (EU) št. 575/2013 v zvezi s prilagoditvami okvira za listinjenje za podporo okrevanju gospodarstva v odziv na krizo zaradi COVID-19 (Besedilo velja za EGP)

6.4.2021   
               
               
                  SL
               
               
                  Uradni list Evropske unije
               
               
                  L 116/25
               
            
         UREDBA (EU) 2021/558 EVROPSKEGA PARLAMENTA IN SVETA
         z dne 31. marca 2021
         o spremembi Uredbe (EU) št. 575/2013 v zvezi s prilagoditvami okvira za listinjenje za podporo okrevanju gospodarstva v odziv na krizo zaradi COVID-19
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 114 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropske centralne banke (1),
         ob upoštevanju mnenja Evropskega ekonomsko-socialnega odbora (2),
         v skladu z rednim zakonodajnim postopkom (3),
         ob upoštevanju naslednjega:
         
                     (1)
                  
                  
                     Kriza zaradi COVID-19 resno prizadeva ljudi, podjetja, zdravstvene sisteme in gospodarstva držav članic. Komisija je v svojem sporočilu z dne 27. maja 2020 z naslovom „Čas za Evropo: obnova in priprava za naslednjo generacijo“ poudarila, da bosta likvidnost in dostop do financiranja v prihodnjih mesecih še naprej izziv. Zato je nujno podpreti okrevanje po resnem ekonomskem šoku, ki ga je povzročila pandemija COVID-19, in sicer z uvedbo ciljno usmerjenih sprememb obstoječe finančne zakonodaje.
                  
               
                     (2)
                  
                  
                     Pri podpiranju okrevanja bodo imele ključno vlogo kreditne institucije in investicijska podjetja (v nadaljnjem besedilu: institucije). Hkrati pa bo poslabšanje gospodarskih razmer verjetno vplivalo tudi nanje. Pristojni organi so institucijam zagotovili začasni kapital, likvidnost in operativno razbremenitev, da bi lahko v zahtevnejšem okolju še naprej izpolnjevale svojo vlogo pri financiranju realnega gospodarstva. Iz istega razloga sta Evropski parlament in Svet v odziv na krizo zaradi COVID-19 že sprejela nekatere ciljno usmerjene prilagoditve uredb (EU) št. 575/2013 (4) in (EU) 2019/876 (5) Evropskega parlamenta in Sveta.
                  
               
                     (3)
                  
                  
                     Listinjenje je pomemben element dobro delujočih finančnih trgov, saj pomaga razpršiti vire financiranja institucij in sprostiti regulativni kapital, tako da se lahko prerazporedi za podporo nadaljnjemu kreditiranju. Poleg tega listinjenje institucijam in drugim udeležencem na trgu prinaša dodatne možnosti za naložbe, kar omogoča razpršitev portfeljev in olajšuje tok financiranja podjetij in posameznikov tako znotraj držav članic kot čezmejno po vsej Uniji.
                  
               
                     (4)
                  
                  
                     Pomembno je okrepiti zmogljivost institucij za zagotavljanje potrebnega toka financiranja realnega gospodarstva po pandemiji COVID-19, ob tem pa poskrbeti, da so vzpostavljene ustrezne bonitetne varovalke za ohranjanje finančne stabilnosti. Ciljno usmerjene spremembe Uredbe (EU) št. 575/2013 glede okvira za listinjenje bi prispevale k doseganju teh ciljev ter povečale skladnost in dopolnjevanje tega okvira z različnimi ukrepi za obravnavanje krize zaradi COVID-19, sprejetimi na ravni Unije in nacionalni ravni.
                  
               
                     (5)
                  
                  
                     Končni elementi okvira Basel III, ki so bili objavljeni 7. decembra 2017, določajo minimalno zahtevo glede bonitetne ocene v primeru izpostavljenosti v listinjenju le za omejen sklop dajalcev zavarovanja, in sicer subjekte, ki niso državni subjekti, subjekti javnega sektorja, institucije ali druge bonitetno regulirane finančne institucije. Člen 249(3) Uredbe (EU) št. 575/2013 je zato treba spremeniti, da se uskladi z okvirom Basel III ter se s tem poveča učinkovitost nacionalnih javnih jamstvenih shem, ki podpirajo institucije pri strategijah za listinjenje nedonosnih izpostavljenosti po pandemiji COVID-19.
                  
               
                     (6)
                  
                  
                     Sedanji bonitetni okvir Unije za listinjenje je zasnovan na podlagi najpogostejših značilnosti običajnih poslov listinjenja, in sicer donosnih kreditov. Evropski bančni organ (EBA) je v svojem mnenju o regulativni obravnavi listinjenja nedonosnih izpostavljenosti (6) (v nadaljnjem besedilu: mnenje EBA) opozoril, da sedanji bonitetni okvir za listinjenje iz Uredbe (EU) št. 575/2013 vodi k nesorazmernim kapitalskim zahtevam, kadar se uporablja za listinjenje nedonosnih izpostavljenosti, saj pristop za listinjenje na osnovi notranjih bonitetnih ocen (SEC-IRBA) in standardizirani pristop za listinjenje (SEC-SA) nista skladna s specifičnimi dejavniki tveganja nedonosnih izpostavljenosti. Zato je treba na podlagi mnenja EBA in mednarodno dogovorjenih standardov uvesti posebno obravnavo za listinjenje nedonosnih izpostavljenosti.
                  
               
                     (7)
                  
                  
                     Ker se bo trg nedonosnih izpostavljenosti kot posledica krize zaradi COVID-19 zelo verjetno precej povečal in spremenil, bi bilo treba v prihodnosti pozorno spremljati trg listinjenja nedonosnih izpostavljenosti in ponovno oceniti bonitetni okvir za listinjenje nedonosnih izpostavljenosti glede na to, da bo morda na voljo več podatkov.
                  
               
                     (8)
                  
                  
                     EBA je v svojem poročilu o okviru STS za sintetično listinjenje z dne 6. maja 2020 priporočal, da se uvede poseben okvir za enostavna, pregledna in standardizirana bilančna listinjenja (v nadaljnjem besedilu: bilančna listinjenja STS). Glede na manjše agencijsko in modelsko tveganje pri bilančnem listinjenju STS v primerjavi s sintetičnim listinjenjem, ki ni STS, bi bilo treba uvesti primerno umerjanje kapitalskih zahtev za bilančna listinjenja STS, kot je obravnavano v navedenem poročilu, pri čemer je treba upoštevati sedanjo ugodnejšo regulativno obravnavo nadrejenih tranš portfeljev majhnim in srednje velikim podjetjem. EBA bi moral biti pooblaščen za spremljanje delovanja trga bilančnega listinjenja STS. Večja uporaba bilančnega listinjenja STS, ki jo spodbuja na tveganja bolj občutljiva obravnava nadrejene tranše teh listinjenj, bi sprostila regulativni kapital in bi s tem lahko še dodatno razširila zmožnost institucij za kreditiranje na bonitetno zanesljiv način.
                  
               
                     (9)
                  
                  
                     Za neporavnane nadrejene pozicije v sintetičnih listinjenjih, ki so izpolnili pogoje za ugodnejšo bonitetno obravnavo, ki se je uporabljala pred datumom začetka veljavnosti te uredbe o spremembi, bi bilo treba uvesti predhodno pravilo.
                  
               
                     (10)
                  
                  
                     Za okrevanje gospodarstva po krizi zaradi COVID-19 je bistveno, da lahko končni uporabniki učinkovito varujejo svoja tveganja in s tem zaščitijo trdnost svojih bilanc stanja. V končnem poročilu foruma na visoki ravni o uniji kapitalskih trgov je bilo ugotovljeno, da bi lahko preveč konzervativen standardizirani pristop za kreditno tveganje nasprotne stranke (SA-CCR) škodljivo vplival na razpoložljivost in stroške finančnih varovanj za končne uporabnike. V zvezi s tem bi morala Komisija pregledati umerjanje SA-CCR do 30. junija 2021, pri tem pa ustrezno upoštevati posebnosti evropskega bančnega sektorja in gospodarstva, enake konkurenčne pogoje na mednarodni ravni ter razvoj dogodkov v zvezi z mednarodnimi standardi in na mednarodnih forumih.
                  
               
                     (11)
                  
                  
                     Sintetični presežni razmik je mehanizem, ki se običajno uporablja pri listinjenju nekaterih razredov sredstev, da bi se za originatorje zmanjšali stroški zavarovanja, za investitorje pa izpostavljenost tveganju. Treba bi bilo določiti posebno bonitetno obravnavo sintetičnega presežnega razmika, da se prepreči njegova uporaba za namene regulativne arbitraže. V tem kontekstu do regulativne arbitraže pride, ko institucija v vlogi originatorja zagotovi kreditno izboljšavo pozicijam v listinjenju, ki jih imajo dajalci zavarovanja, tako da pogodbeno določi nekatere zneske za kritje izgub listinjenih izpostavljenosti v času trajanja posla, in ko ti zneski, ki bremenijo izkaz poslovnega izida institucije v vlogi originatorja na podoben način kot osebno jamstvo, niso prilagojeni tveganju.
                  
               
                     (12)
                  
                  
                     EBA bi moral imeti pooblastilo za pripravo osnutka regulativnih tehničnih standardov, da bi zagotovili usklajene določanje vrednosti izpostavljenosti sintetičnega presežnega razmika. Ti regulativni tehnični standardi bi morali začeti veljati, preden se začne uporabljati nova bonitetna obravnava. Da bi preprečili motnje na trgu sintetičnih listinjenj, bi morale imeti institucije na voljo dovolj časa za uporabo nove bonitetne obravnave sintetičnega presežnega razmika.
                  
               
                     (13)
                  
                  
                     Komisija bi morala glede na razvoj dogodkov na mednarodni ravni v okviru svojega poročila o delovanju bonitetnega okvira za listinjenja pregledati tudi novo bonitetno obravnavo sintetičnega presežnega razmika.
                  
               
                     (14)
                  
                  
                     Ker ciljev te uredbe, in sicer čim večjega povečanja zmožnosti institucij za kreditiranje in pokritje izgub, povezanih s krizo zaradi COVID-19, ob hkratnem zagotavljanju njihove nadaljnje odpornosti, države članice same ne morejo zadovoljivo doseči, temveč se zaradi svojega obsega in učinkov lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenih ciljev.
                  
               
                     (15)
                  
                  
                     Uredbo (EU) št. 575/2013 bi bilo zato treba ustrezno spremeniti.
                  
               
                     (16)
                  
                  
                     Glede na to, da je treba čim prej uvesti ciljno usmerjene ukrepe za podporo gospodarskemu okrevanju po krizi zaradi COVID-19, bi morala ta uredba nujno začeti veljati tretji dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Spremembe Uredbe (EU) št. 575/2013
            Uredba (EU) št. 575/2013 se spremeni:
            
                        (1)
                     
                     
                        v členu 242 se doda naslednja točka:
                        
                                    „(20)
                                 
                                 
                                    ‚sintetični presežni razmik‘ pomeni sintetični presežni razmik, kot je opredeljen v točki (29) člena 2 Uredbe (EU) 2017/2402.“;
                                 
                              
                  
                        (2)
                     
                     
                        člen 248 se spremeni:
                        
                                    (a)
                                 
                                 
                                    v odstavku 1 se doda naslednja točka:
                                    
                                                „(e)
                                             
                                             
                                                vrednost izpostavljenosti sintetičnega presežnega razmika vključuje naslednje postavke, kot je ustrezno:
                                                
                                                            (i)
                                                         
                                                         
                                                            vse prihodke iz listinjenih izpostavljenosti, ki jih je institucija v vlogi originatorja že priznala v svojem izkazu poslovnega izida v skladu z veljavnim računovodskim okvirom ter jih je za zadevni posel pogodbeno določila kot sintetični presežni razmik, ki je še vedno na razpolago za pokrivanje izgub;
                                                         
                                                      
                                                            (ii)
                                                         
                                                         
                                                            vse sintetične presežne razmike, ki jih je institucija v vlogi originatorja pogodbeno določila v katerem koli preteklem obdobju in so še vedno na razpolago za pokrivanje izgub;
                                                         
                                                      
                                                            (iii)
                                                         
                                                         
                                                            vse sintetične presežne razmike, ki jih je institucija v vlogi originatorja pogodbeno določila za tekoče obdobje in so še vedno na razpolago za pokrivanje izgub;
                                                         
                                                      
                                                            (iv)
                                                         
                                                         
                                                            vse sintetične presežne razmike, ki jih je institucija v vlogi originatorja pogodbeno določila za prihodnja obdobja.
                                                         
                                                      Za namene te točke se znesek, ki se zagotovi kot zavarovanje s premoženjem ali kot kreditna izboljšava v zvezi s sintetičnim listinjenjem in se zanj že uporablja kapitalska zahteva v skladu s tem poglavjem, ne vključi v vrednost izpostavljenosti.“;
                                             
                                          
                              
                                    (b)
                                 
                                 
                                    doda se naslednji odstavek:
                                    
                                       „4.   EBA pripravi osnutek regulativnih tehničnih standardov, v katerih opredeli, kako institucije v vlogi originatorja določijo vrednost izpostavljenosti iz točke (e) odstavka 1, pri čemer upošteva ustrezne izgube, za katere se pričakuje, da bodo krite s sintetičnim presežnim razmikom.
                                       EBA navedeni osnutek regulativnih tehničnih standardov predloži Komisiji do 10. oktobra 2021.
                                       Na Komisijo se prenese pooblastilo za dopolnitev te uredbe s sprejetjem regulativnih tehničnih standardov iz prvega pododstavka v skladu s členi 10 do 14 Uredbe (EU) št. 1093/2010.“;
                                    
                                 
                              
                  
                        (3)
                     
                     
                        v členu 249(3) se prvi pododstavek nadomesti z naslednjim:
                        
                           „3.   Z odstopanjem od odstavka 2 tega člena je je primernim dajalcem osebnega kreditnega zavarovanja, naštetim v točki (g) člena 201(1), priznana ECAI dodelila bonitetno oceno, ki ji je v času, ko je bilo kreditno zavarovanje prvič priznano, ustrezala stopnja kreditne kakovosti 2 ali več, trenutno pa ji ustreza stopnja kreditne kakovosti 3 ali več.“;
                        
                     
                  
                        (4)
                     
                     
                        v členu 256 se doda naslednji odstavek:
                        
                           „6.   Za namene izračuna točk vključitve (A) in točk izločitve (D) sintetičnega listinjenja institucija v vlogi originatorja listinjenja obravnava vrednost izpostavljenosti pozicije v listinjenju, ki ustreza sintetičnemu presežnemu razmiku iz točke (e) člena 248(1) kot tranšo ter točke vključitve (A) in točke izločitve (D) drugih tranš, ki jih zadrži, prilagodi tako, da prišteje te vrednosti izpostavljenosti neporavnanim zneskom skupine osnovnih izpostavljenosti v listinjenju. Institucije, ki niso institucija v vlogi originatorja, te prilagoditve ne izvedejo.“;
                        
                     
                  
                        (5)
                     
                     
                        vstavi se naslednji člen:
                        
                           „Člen 269a
                           Obravnava listinjenj nedonosnih izpostavljenosti
                           
                              1.   Za namene tega člena:
                              
                                          (a)
                                       
                                       
                                          ‚listinjenje nedonosnih izpostavljenosti‘ pomeni listinjenje nedonosnih izpostavljenosti, kot je opredeljeno v točki (25) člena 2 Uredbe (EU) 2017/2402;
                                       
                                    
                                          (b)
                                       
                                       
                                          ‚kvalificirano tradicionalno listinjenje nedonosnih izpostavljenosti‘ pomeni tradicionalno listinjenje nedonosnih izpostavljenosti, pri katerem nevračljivi popust pri odkupni ceni znaša vsaj 50 % neporavnanega zneska osnovnih izpostavljenosti v trenutku, ko so bile prenesene na SSPE.
                                       
                                    
                           
                              2.   Utež tveganja za pozicijo v listinjenju nedonosnih izpostavljenosti se izračuna v skladu s členom 254 ali 267. Za utež tveganja se uporablja spodnja meja 100 %, razen kadar se uporablja člen 263.
                           
                           
                              3.   Z odstopanjem od odstavka 2 tega člena institucije pri kvalificiranem tradicionalnem listinjenju nedonosnih izpostavljenosti dodelijo 100-odstotno utež tveganja nadrejeni poziciji v listinjenju, razen kadar se uporablja člen 263.
                           
                           
                              4.   Institucije, ki v skladu s poglavjem 3 za vse izpostavljenosti v skupini osnovnih izpostavljenosti uporabljajo pristop IRB in ne smejo uporabljati lastnih ocen LGD in konverzijskih faktorjev za te izpostavljenosti, ne uporabljajo SEC-IRBA za izračun zneskov tveganju prilagojene izpostavljenosti za pozicijo v listinjenju nedonosnih izpostavljenosti ter ne uporabljajo odstavka 5 ali 6.
                           
                           
                              5.   Za namene člena 268(1) se pričakovane izgube, povezane z osnovnimi izpostavljenostmi v kvalificiranem tradicionalnem listinjenju nedonosnih izpostavljenosti, vključijo po odbitku nevračljivega popusta pri odkupni ceni in po potrebi po morebitnih dodatnih posebnih popravkih zaradi kreditnega tveganja.
                              Institucije opravijo izračun v skladu z naslednjo formulo:
                              
                                 
                              pri čemer je:
                              
                                          CRmax
                                          
                                       
                                       
                                          =
                                       
                                       
                                          najvišja kapitalska zahteva v primeru kvalificiranega tradicionalnega listinjenja nedonosnih izpostavljenosti;
                                       
                                    
                                          RWEAIRB
                                          
                                       
                                       
                                          =
                                       
                                       
                                          vsota zneskov tveganju prilagojenih izpostavljenosti za osnovne izpostavljenosti, za katere se uporablja pristop IRB;
                                       
                                    
                                          ELIRB
                                          
                                       
                                       
                                          =
                                       
                                       
                                          vsota zneskov pričakovanih izgub za osnovne izpostavljenosti, za katere se uporablja pristop IRB;
                                       
                                    
                                          NRPPD
                                       
                                       
                                          =
                                       
                                       
                                          nevračljivi popust pri odkupni ceni;
                                       
                                    
                                          EVIRB
                                          
                                       
                                       
                                          =
                                       
                                       
                                          vsota vrednosti izpostavljenosti za osnovne izpostavljenosti, za katere se uporablja pristop IRB;
                                       
                                    
                                          EVPool
                                          
                                       
                                       
                                          =
                                       
                                       
                                          vsota vrednosti izpostavljenosti za vse osnovne izpostavljenosti v skupini;
                                       
                                    
                                          SCRAIRB
                                          
                                       
                                       
                                          =
                                       
                                       
                                          za institucije v vlogi originatorja, posebni popravki zaradi kreditnega tveganja, ki jih institucija izvede v zvezi z osnovnimi izpostavljenostmi, za katere se uporablja pristop IRB, le če in kolikor te prilagoditve presegajo nevračljivi popust pri odkupni ceni (NRPPD); za institucije v vlogi investitorja je ta znesek enak nič;
                                       
                                    
                                          RWEASA
                                          
                                       
                                       
                                          =
                                       
                                       
                                          vsota zneskov tveganju prilagojenih izpostavljenosti za osnovne izpostavljenosti, za katere se uporablja standardizirani pristop;
                                       
                                    
                           
                              6.   Z odstopanjem od odstavka 3 tega člena lahko institucije uporabijo nižjo utež tveganja, pri čemer velja spodnja meja 50 %, kadar je z izpostavljenostjo tehtana povprečna utež tveganja, izračunana v skladu s pristopom vpogleda iz člena 267, nižja od 100 %.
                              Za namene prvega pododstavka institucije v vlogi originatorja, ki za pozicijo uporabljajo SEC-IRBA in ki jim je dovoljena uporaba lastnih ocen LGD in konverzijskih faktorjev za vse osnovne izpostavljenosti, za katere se uporablja pristop IRB v skladu s poglavjem 3, nevračljivi popust pri odkupni ceni in po potrebi vse morebitne dodatne posebne popravke zaradi kreditnega tveganja odštejejo od pričakovanih izgub in vrednosti izpostavljenosti osnovnih izpostavljenosti, povezanih z nadrejeno pozicijo v kvalificiranem tradicionalnem listinjenju nedonosnih izpostavljenosti, v skladu z naslednjo formulo:
                              
                                 
                              pri čemer je:
                              
                                          RWmax
                                          
                                       
                                       
                                          =
                                       
                                       
                                          utež tveganja pred uporabo spodnje meje, ki se uporablja za nadrejeno pozicijo v kvalificiranem tradicionalnem listinjenju nedonosnih izpostavljenosti, kadar se uporablja pristop vpogleda;
                                       
                                    
                                          RWEAIRB
                                          
                                       
                                       
                                          =
                                       
                                       
                                          vsota zneskov tveganju prilagojenih izpostavljenosti za osnovne izpostavljenosti, za katere se uporablja pristop IRB;
                                       
                                    
                                          RWEASA
                                          
                                       
                                       
                                          =
                                       
                                       
                                          vsota zneskov tveganju prilagojenih izpostavljenosti za osnovne izpostavljenosti, za katere se uporablja standardizirani pristop;
                                       
                                    
                                          ELIRB
                                          
                                       
                                       
                                          =
                                       
                                       
                                          vsota zneskov pričakovanih izgub za osnovne izpostavljenosti, za katere se uporablja pristop IRB;
                                       
                                    
                                          NRPPD
                                       
                                       
                                          =
                                       
                                       
                                          nevračljivi popust pri odkupni ceni;
                                       
                                    
                                          EVIRB
                                          
                                       
                                       
                                          =
                                       
                                       
                                          vsota vrednosti izpostavljenosti za osnovne izpostavljenosti, za katere se uporablja pristop IRB;
                                       
                                    
                                          EVpool
                                          
                                       
                                       
                                          =
                                       
                                       
                                          vsota vrednosti izpostavljenosti za vse osnovne izpostavljenosti v skupini;
                                       
                                    
                                          EVSA
                                          
                                       
                                       
                                          =
                                       
                                       
                                          vsota vrednosti izpostavljenosti za osnovne izpostavljenosti, za katere se uporablja standardizirani pristop;
                                       
                                    
                                          SCRAIRB
                                          
                                       
                                       
                                          =
                                       
                                       
                                          posebni popravki zaradi kreditnega tveganja, ki jih institucija v vlogi originatorja izvede v zvezi z osnovnimi izpostavljenostmi, za katere se uporablja pristop IRB, le če in kolikor te prilagoditve presegajo NRPPD.
                                       
                                    
                           
                              7.   Za namene tega člena se nevračljivi popust pri odkupni ceni izračuna tako, da se znesek iz točke (b) odšteje od zneska iz točke (a):
                              
                                          (a)
                                       
                                       
                                          neporavnani znesek osnovnih izpostavljenosti listinjenja nedonosnih izpostavljenosti v trenutku, ko so bile te izpostavljenosti prenesene na SSPE;
                                       
                                    
                                          (b)
                                       
                                       
                                          vsota naslednjega:
                                          
                                                      (i)
                                                   
                                                   
                                                      začetna prodajna cena tranš ali, kjer je to potrebno, delov tranš listinjenja nedonosnih izpostavljenosti, prodanih tretjim investitorjem, ter
                                                   
                                                
                                                      (ii)
                                                   
                                                   
                                                      neporavnani znesek tranš ali po potrebi delov tranš tega listinjenja v lasti originatorja merjen v trenutku, ko so bile osnovne izpostavljenosti prenesene na SSPE.
                                                   
                                                
                                    Za namene odstavkov 5 in 6 se v času trajanja posla izračun nevračljivega popusta pri odkupni ceni prilagodi navzdol ob upoštevanju realiziranih izgub. Vsako zmanjšanje neporavnanega zneska osnovnih izpostavljenosti, ki izhaja iz realiziranih izgub, zmanjša tudi nevračljivi popust pri odkupni ceni, pri čemer je spodnja meja nič.
                              Popust, ki je strukturiran tako, da se lahko v celoti ali delno povrne originatorju, se za namene tega člena ne šteje kot nevračljivi popust pri odkupni ceni.“;
                           
                        
                     
                  
                        (6)
                     
                     
                        člen 270 se nadomesti z naslednjim:
                        
                           „Člen 270
                           Nadrejene pozicije v bilančnem listinjenju STS
                           
                              1.   Institucija v vlogi originatorja lahko izračuna zneske tveganju prilagojenih izpostavljenosti pozicije v listinjenju za bilančno listinjenje STS iz člena 26a(1) Uredbe (EU) 2017/2402 v skladu s členom 260, 262 ali 264 te uredbe, če je primerno, če ta pozicija izpolnjuje oba naslednja pogoja:
                              
                                          (a)
                                       
                                       
                                          listinjenje izpolnjuje zahteve iz člena 243(2);
                                       
                                    
                                          (b)
                                       
                                       
                                          pozicija se šteje za nadrejeno pozicijo v listinjenju.
                                       
                                    
                           
                              2.   EBA spremlja uporabo odstavka 1, predvsem kar zadeva:
                              
                                          (a)
                                       
                                       
                                          tržni obseg in tržni delež bilančnih listinjenj STS, v zvezi s katerimi institucija v vlogi originatorja uporablja odstavek 1, za različne razrede sredstev;
                                       
                                    
                                          (b)
                                       
                                       
                                          ugotovljeno razporeditev izgub med nadrejeno tranšo in druge tranše bilančnih listinjenj STS, kadar institucija v vlogi originatorja v zvezi z nadrejenimi pozicijami pri takih listinjenjih uporablja odstavek 1;
                                       
                                    
                                          (c)
                                       
                                       
                                          učinek uporabe odstavka 1 na finančni vzvod institucij;
                                       
                                    
                                          (d)
                                       
                                       
                                          učinek uporabe bilančnega listinjenja STS, v zvezi s katerim institucija v vlogi originatorja uporablja odstavek 1 za izdajo kapitalskih instrumentov s strani zadevnih institucij v vlogi originatorja.
                                       
                                    
                           
                              3.   EBA predloži poročilo o svojih ugotovitvah Komisiji do 10. aprila 2023.
                           
                           
                              4.   Komisija do 10. oktobra 2023 na podlagi poročila iz odstavka 3 Evropskemu parlamentu in Svetu predloži poročilo o uporabi tega člena, v katerem še posebej obravnava tveganje prevelikega finančnega vzvoda zaradi uporabe bilančnih listinjenj STS, ki izpolnjujejo pogoje za obravnavo v skladu z odstavkom 1, in morebitno zamenjavo izdaje kapitalskih instrumentov s strani institucij v vlogi originatorja prek take uporabe. Poročilu se po potrebi priloži tudi zakonodajni predlog.“;
                           
                        
                     
                  
                        (7)
                     
                     
                        v členu 430 se vstavi naslednji odstavek:
                        
                           „1a.   Kadar institucije za namene iz točke (a) odstavka 1 tega člena poročajo o kapitalskih zahtevah za listinjenja, informacije, ki jih poročajo, vključujejo informacije o listinjenju nedonosnih izpostavljenosti, za katera se uporablja obravnava iz člena 269a, o bilančnem listinjenju STS, ki jih izdajo, in o razčlenitvi sredstev, ki so osnova za ta bilančna listinjenja STS, po razredih sredstev.“;
                        
                     
                  
                        (8)
                     
                     
                        vstavi se naslednji člen:
                        
                           „Člen 494c
                           Uporaba predhodnih pravil za nadrejene pozicije v listinjenju
                           Z odstopanjem od člena 270 lahko institucija v vlogi originatorja izračuna zneske tveganju prilagojenih izpostavljenosti nadrejenih pozicij v listinjenju v skladu s členom 260, 262 ali 264, če sta izpolnjena oba naslednja pogoja:
                           
                                       (a)
                                    
                                    
                                       listinjenje je bilo izdano pred 9. aprilom 2021;
                                    
                                 
                                       (b)
                                    
                                    
                                       listinjenje je 8. aprila 2021 izpolnjevalo pogoje iz člena 270, kot so se uporabljali na ta dan.“;
                                    
                                 
                     
                  
                        (9)
                     
                     
                        uvodno besedilo člena 501c se nadomesti z naslednjim:
                        „EBA po posvetovanju z ESRB na podlagi razpoložljivih podatkov in ugotovitev strokovne skupine Komisije na visoki ravni za vzdržne finance oceni, ali bi bila upravičena posebna bonitetna obravnava izpostavljenosti v zvezi s sredstvi, vključno z listinjenjem, ali dejavnostmi, ki so bistveno povezane z okoljskimi in/ali socialnimi cilji. V poročilu EBA še zlasti oceni:“;
                     
                  
                        (10)
                     
                     
                        vstavita se naslednja člena:
                        
                           „Člen 506a
                           Kolektivni naložbeni podjemi z osnovnim portfeljem državnih obveznic euroobmočja
                           Komisija v tesnem sodelovanju z ESRB in EBA do 31. decembra 2021 objavi poročilo, v katerem oceni, ali so potrebne spremembe regulativnega okvira za spodbujanje trga za izpostavljenosti v obliki enot ali deležev v kolektivnih naložbenih podjemih z osnovnim portfeljem, ki ga sestavljajo izključno državne obveznice držav članic, katerih valuta je euro, ali za spodbujanje bančnih odkupov teh izpostavljenosti, pri čemer je relativna utež državnih obveznic vsake države članice v skupnem portfelju kolektivnega naložbenega podjema enaka relativni uteži kapitalskega prispevka vsake države članice v ECB.
                        
                        
                           Člen 506b
                           Listinjenje nedonosnih izpostavljenosti
                           
                              1.   EBA spremlja uporabo člena 269a in oceni regulativno kapitalsko obravnavo listinjenj nedonosnih izpostavljenosti, pri čemer upošteva stanje na trgu nedonosnih izpostavljenosti na splošno, še posebej pa stanje na trgu listinjenja nedonosnih izpostavljenosti, ter Komisiji do 10. oktobra 2022 predloži poročilo o svojih ugotovitvah.
                           
                           
                              2.   Komisija do 10. aprila 2023 na podlagi poročila iz odstavka 1 tega člena Evropskemu parlamentu in Svetu predloži poročilo o uporabi člena 269a. Poročilu Komisije se po potrebi priloži zakonodajni predlog.“;
                           
                        
                     
                  
                        (11)
                     
                     
                        v členu 519a se doda naslednja točka:
                        
                                    „(e)
                                 
                                 
                                    kako bi se lahko merila okoljske trajnosti vključila v okvir listinjenja, tudi za izpostavljenosti do listinjenj nedonosnih izpostavljenosti.“
                                 
                              
                  
         
            Člen 2
            Začetek veljavnosti
            Ta uredba začne veljati tretji dan po objavi v Uradnem listu Evropske unije.
            Z odstopanjem od prvega odstavka tega člena se točki (2) in (4) člena 1 uporabljata od 10. aprila 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 31. marca 2021
            
               
                  Za Evropski parlament
               
               
                  predsednik
               
               D. M. SASSOLI
            
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  UL C 377, 9.11.2020, str. 1.
         
            (2)  UL C 10, 11.1.2021, str. 30.
         
            (3)  Stališče Evropskega parlamenta z dne 25. marca 2021 (še ni objavljeno v Uradnem listu) in odločitev Sveta z dne 30. marca 2021.
         
            (4)  Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).
         
            (5)  Uredba (EU) 2019/876 Evropskega parlamenta in Sveta z dne 20. maja 2019 o spremembi Uredbe (EU) št. 575/2013 v zvezi s količnikom finančnega vzvoda, količnikom neto stabilnega financiranja, zahtevami glede kapitala in kvalificiranih obveznosti, kreditnim tveganjem nasprotne stranke, tržnim tveganjem, izpostavljenostmi do centralnih nasprotnih strank, izpostavljenostmi do kolektivnih naložbenih podjemov, velikimi izpostavljenostmi, zahtevami glede poročanja in razkritja ter Uredbe (EU) št. 648/2012 (UL L 150, 7.6.2019, str. 1).
         
            (6)  Mnenje Evropskega bančnega organa za Evropsko komisijo o regulativni obravnavi listinjenj nedonosnih izpostavljenosti, EBA-OP-2019-13, objavljeno 23. oktobra 2019.